
Proiect 
                                                                                                       UE


L E G E
pentru aprobarea cerințelor generale privind siguranța alimentelor

Parlamentul adoptă prezenta lege organică.

Prezenta lege transpune:
· transpune parțial ( transpune art. 1-3, art. 4 alin. (1), art. 5-17, art. 18 alin. (1)-(4), art. 19-22 alin. (1), (3), (4), (8), art. 33 alin. (1) și (2), art. 50 alin. (1)-(4), art. 52, art. 53, art. 55-57 ) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare, CELEX: 02002R0178, publicat în Jurnalul Oficial al Uniunii Europene L 31 din 01 februarie 2002, așa cum a fost modificat ultima data prin Regulamentul delegat (UE) 2025/2457.

· transpune Regulamentul de punere în aplicare (UE) nr. 931/2011 al Comisiei din 19 septembrie 2011 privind cerințele în materie de trasabilitate a alinentelor de origine animală stabilite în Regulamentul (CE) nr. 178/2002 al Parlamentului European și al Consiliului, CELEX: 32011R0931, publicat în Jurnalul Oficial al Uniunii Europene L 242 din 20 septembrie 2011.

CAPITOLUL 1
DISPOZIȚII GENERALE

Articolul 1. Obiectiv și domeniul de aplicare

 (1)  Prezenta lege reprezintă baza pentru asigurarea unui nivel ridicat de protecție a sănătății umane și a intereselor consumatorilor în legătură cu produsele alimentare, luând în considerare, în special, diversitatea aprovizionării cu produse alimentare, inclusiv produse tradiționale, asigurând, în același timp, funcționarea eficientă a pieței interne. Aceasta stabilește principii și responsabilități comune, mijloacele de asigurare a unei baze științifice solide, măsuri și proceduri organizatorice eficiente care să stea la baza luării deciziilor în problemele de siguranță a produselor alimentare și hranei pentru animale.
(2)   În scopurile menționate la alin. (1), se stabilesc principiile generale care reglementează produsele alimentare și hrana pentru animale în general și siguranța acestora în special, la nivel național.
(3)  Prezenta lege stabilește:
a)principiile generale care reglementează produsele alimentare și hrana pentru animale în general și siguranța acestora în special, la nivel național;
b) procedurile pentru problemele care au un impact direct sau indirect asupra siguranței produselor alimentare și hranei pentru animale;
c)domeniile de competență ale autorității competente privind siguranța alimentelor și a hranei pentru animale pe întregul lanț alimentar;
d)drepturile și obligațiile operatorilor din domeniul alimentar implicați în producerea, procesarea, depozitarea, transportul, distribuirea și comercializarea alimentelor și a hranei pentru animale; 
e) cadrul juridic și instituțional privind siguranța alimentelor și a hranei pentru animale;

(4) Principalele obiective ale legislației alimentară sunt:
a) protecția vieții și a sănătății umane, a intereselor consumatorului, prevenirea practicilor frauduloase sau înșelătoare, de falsificare a produselor alimentare;
b) aplicarea principiului de bază al politicii privind siguranța alimentelor – „de la furcă la furculiță”
(5)  Prezenta lege se aplică tuturor etapelor de producție, prelucrare și distribuție a produselor alimentare și hranei pentru animale, inclusiv a produselor fortificate, suplimentelor alimentare și altor tipuri de produse alimentare destinate introducerii pe piața internă.
 (6) Prezenta lege nu se aplică producției primare pentru utilizarea privată casnică sau preparării, manipulării sau depozitării casnice a produselor alimentare pentru consumul casnic privat.
Articolul 2. Noțiuni 
(1) În scopul aplicării prezentei legi, se definesc următoarele noțiuni principale: 
analiza riscului -un proces constând din trei componente interconectate: evaluarea riscului, gestiunea riscului și comunicarea riscului;
comerț cu amănuntul -manipularea și/sau prelucrarea produselor alimentare și depozitarea lor în punctele de vânzare sau livrare către consumatorul final și include terminalele de distribuție, operațiunile de catering, cantine de fabrică, catering instituțional, restaurante și alte operațiuni similare în domeniul serviciilor alimentare, magazine, centre de distribuție tip supermarket și puncte de vânzare en gros;
comunicarea riscului -schimbul interactiv de informații și opinii, pe întreaga durată a procesului de analiză a riscului, cu privire la pericole și riscuri, factori legați de risc și perceperea riscului, între evaluatorii riscurilor, cei care gestionează riscurile, întreprinderile ce operează în sectorul nutriției animalelor și cele cu profil alimentar, comunitatea academică și alte părți interesate, inclusiv explicarea constatărilor evaluărilor de risc și baza deciziilor de gestiune a riscurilor;
consumatorul final -ultimul consumator al unui produs alimentar care nu folosește produsul ca parte a unei operații sau activități din domeniul de activitate al unei întreprinderi cu profil alimentar;
etapele de producție, prelucrare și distribuție -oricare etapă, inclusiv importul, începând cu și incluzând producția primară a unui produs alimentar și terminând cu și incluzând depozitarea, transportul, vânzarea sau furnizarea sa către consumatorul final și, atunci când este cazul, importul, producția, fabricarea, depozitarea, transportul, distribuția, vânzarea și furnizarea hranei pentru animale;
evaluarea riscului -un proces cu baze științifice, constând din patru etape: identificarea pericolului, caracterizarea pericolului, evaluarea expunerii și caracterizarea riscului;
gestiunea riscului -procesul, diferit de evaluarea riscului, de apreciere a politicilor alternative prin consultarea părților interesate, luând în considerare evaluarea riscului și alți factori legitimi și, dacă este necesar, selectând opțiunile de prevenire și control adecvate;
hrană pentru animale (sau produse pentru hrana pentru animale) -orice substanță sau produs, inclusiv aditivii, indiferent dacă sunt prelucrate, parțial prelucrate sau neprelucrate, destinate utilizării ca hrănire pe cale orală a animalelor;
introducerea pe piață -deținerea produselor alimentare sau a hranei pentru animale în scopul vânzării, inclusiv oferirea pentru vânzare sau orice altă formă de transfer, indiferent dacă este gratuită sau nu, și însăși vânzarea, distribuția și alte forme de transfer;
întreprindere ce operează în sectorul nutriției animalelor -orice întreprindere, indiferent dacă are sau nu drept scop obținerea de profit și indiferent dacă este publică sau privată, desfășurând oricare dintre operațiile de producție, fabricare, prelucrare, depozitare, transport sau distribuție a hranei pentru animale, incluzând 
orice producător care produce, prelucrează sau depozitează hrană pentru animale în propria sa unitate;
întreprindere cu profil alimentar -orice întreprindere, indiferent dacă are sau nu drept scop obținerea de profit și indiferent dacă este publică sau privată, care desfășoară oricare dintre activitățile legate de orice etapă de producție, prelucrare și distribuție a produselor alimentare;
legislație alimentară - actele cu putere de lege și actele administrative referitoare la produse alimentare, în general, și la siguranța produselor alimentare în special, la nivel comunitar sau național; ea acoperă orice etapă de producție, prelucrare și distribuție a produselor alimentare și a hranei pentru animale produsă sau folosită pentru hrana pentru animale de la care se obțin produse alimentare;
operator cu activitate în domeniul hranei pentru animale -persoanele fizice sau juridice responsabile pentru asigurarea respectării cerințelor legislației alimentare în întreprinderea ce operează în sectorul nutriției animalelor aflată sub controlul său;
operator în domeniul alimentar -persoanele fizice sau juridice care răspund de îndeplinirea cerințelor legislației alimentare în cadrul întreprinderii cu profil alimentar aflată sub controlul lor;
pericol -un agent biologic, chimic sau fizic aflat în produse alimentare sau hrana pentru animale sau o stare a acestora, având potențialul de a cauza un efect negativ asupra sănătății;
producția primară -producția, creșterea sau cultivarea produselor primare, incluzând recoltarea, mulsul și producția de animale de crescătorie înainte de abatorizare. Ea include, de asemenea, vânătoarea și pescuitul, precum și colectarea produselor de la animale și plante sălbatice;
produs alimentar sau aliment – orice substanță sau produs, indiferent dacă este prelucrat, parțial prelucrat sau neprelucrat, destinat sau prevăzut în mod rezonabil să fie ingerat de oameni. Produsele alimentare includ băuturile, guma de mestecat și orice substanță, inclusiv apa, încorporată în mod intenționat în produse alimentare în timpul producerii, preparării sau tratării lor. Acestea includ apa în punctul de conformitate după cum urmează:
1) în cazul apei furnizate printr-o rețea de distribuție, în punctul din interiorul unei incinte sau al unei unități în care aceasta curge din robinetele folosite în mod normal pentru consumul uman;
2) în cazul apei furnizate dintr-un rezervor, în punctul în care aceasta curge din rezervor;
3) în cazul apei îmbuteliate în sticle sau recipiente destinate comercializării, în punctul în care aceasta este îmbuteliată în sticle sau recipiente;
4) în cazul apei folosite într-o întreprindere alimentară, în punctul în care apa este utilizată în întreprindere.
Noțiunea de „produs alimentar” nu include:
a) hrana pentru animale;
b) animalele vii;
c) plantele înainte de a fi recoltate;
d) medicamentele;
e) cosmeticele;
f) tutunul și produsele din tutun;
g) substanțele stupefiante sau psihotrope;
h) reziduurile și substanțele contaminante;
i) produsele obținute prin utilizarea dispozitivelor medicale;

risc -o funcție a probabilității unui efect negativ asupra sănătății și gravitatea 
acelui efect, determinat de un pericol;
trasabilitate -capacitatea de a depista și a urmări anumite produse alimentare, hrană pentru animale, un animal de la care se obțin produse alimentare sau o substanță destinată încorporării sau care este de așteptat să fie încorporată în anumite produse alimentare sau hrană pentru animale, pe parcursul tuturor etapelor de producție, prelucrare și distribuție.
(2) Adițional de definesc următoarele noțiuni:
aditiv alimentar – astfel cum este definit la art. 2 din Legea nr. 279/2017 privind informarea consumatorului cu privire la produsele alimentare;
alimente nesigure – alimente care, în condiții obișnuite de preparare și/sau utilizare, sunt periculoase și pot dăuna sănătății umane, daună manifestată prin contaminare biologică, fizică, chimică sau alergeni nedeclarați, luându-se în considerare sensibilitatea alimentară a unei anumite categorii de consumatori;
produse de origine animală – astfel cum este definit la art. 2 din Legea nr. 221/2007 privind activitatea sanitară veterinară;
alimente de origine nonanimală – vegetalele și produsele vegetale destinate consumului uman, precum legumele proaspete și conservate, inclusiv cartofii și sfecla de zahăr, fructele proaspete și conservate, semințele de leguminoase și de oleaginoase, cerealele boabe, produsele din cereale, condimentele, grăsimile și uleiurile de origine vegetală, dulciurile, băuturile alcoolice și nealcoolice, guma de mestecat, alimentele procesate, altele decât cele de origine animală, suplimentele alimentare și nutritive;
alimente provenite din organisme modificate genetic și/sau organisme modificate genetic – produsele alimentare care conțin o combinație nouă de material genetic, obținut prin tehnici de biotehnologie, și/sau organismele în care materialul genetic a fost modificat printr-un proces ce nu are loc în mod natural, prin împerechere și/sau recombinare naturală;
arome – astfel cum este definit la art. 2 din Legea nr. 279/2017 privind informarea consumatorului cu privire la produsele alimentare;
certificat de calitate – document emis de producător, prin care se garantează corespunderea calității și siguranței loturilor livrate de produse alimentare cu cerințele stabilite în legislația alimentară;
contaminant – orice substanță care nimerește neintenționat în alimente sau care este prezentă în acestea ca urmare a producerii (inclusiv a activităților de creștere a plantelor și animalelor și a practicii veterinare), fabricării, prelucrării, preparării, tratării, ambalării, preambalării, etichetării, transportului, depozitării, manipulării sau distribuirii acestora ori ca urmare a contaminării mediului;
enzimă alimentară – astfel cum este definit la art. 2 din Legea nr. 279/2017 privind informarea consumatorului cu privire la produsele alimentare; 
identificarea produselor alimentare și a materialelor destinate să  vină în contact cu produsele alimentare – activitatea de stabilire a corespunderii produselor alimentare și a materialelor destinate să vină în contact cu produsele alimentare cu cerințele prevăzute de legislația alimentară, precum și cu informația referitoare la aceste produse și materiale, cuprinsă în documentele anexate și pe etichete;
lanț alimentar – toate etapele procesului de producție a unui aliment sau a unei hrane pentru animale, începând de la producția primară până la și incluzând depozitarea, transportul, distribuirea, importul, exportul, vânzarea și furnizarea acesteia către consumatorul final;
materiale destinate să vină în contact cu produsele alimentare – materialele și articolele care se folosesc la producerea și distribuirea produselor alimentare, inclusiv utilajele tehnologice, aparatele și comunicațiile, ambalajul, vasele, vesela, ustensilele aflate în contact cu produsele alimentare, și care sunt destinate acestui scop;
materie primă alimentară – materia primă de origine animală, vegetală sau de alt gen, inclusiv apa, folosită la producerea produselor alimentare;
nutrimente şi/sau suplimente alimentare – astfel cum este definit la pct. 4 din Regulamentului sanitar privind suplimentele alimentare, aprobat de Guvern.
plan de autocontrol – document elaborat și implementat de către operatorul din domeniul alimentar, care presupune controlul propriu asupra activității sale, realizat prin întreprinderea tuturor măsurilor necesare care să verifice siguranța produsului alimentar și corespunderea acestuia cu legislația alimentară, inclusiv prin prelevări de probe în vederea efectuării investigațiilor de laborator acreditat sau atestat;
proces de producție – procesul integral sau parțial de obținere, manipulare, prelucrare, preparare, tratare, fabricare, ambalare, preambalare, etichetare, depozitare sau transport al produselor alimentare, inclusiv de combinare a acestora cu alte produse;
produse alimentare falsificate – produsele alimentare care au fost modificate intenționat sau neintenționat, astfel încât ar putea prezenta riscuri pentru sănătatea umană, ar putea leza interesele consumatorului sau l-ar putea informa greșit, și ale căror componență, caracteristici și proprietăți nu corespund celor stipulate în legislația alimentară, dar care, prin aspect, etichetare, prezentare și publicitate, pretind a fi astfel de produse;
produse compuse – produse alimentare care conțin atât produse prelucrate de origine vegetală, cât și produse prelucrate de origine animală;
rechemare – orice măsură care are drept scop realizarea returnării unui produs alimentar ce nu prezintă siguranță (nesigur) și care a fost deja furnizat sau pus la dispoziția consumatorilor de către producător, distribuitor, comerciant;
retragere – orice măsură care are drept scop prevenirea distribuției, expunerii și oferirii către consumatori a unui produs alimentar neconform;
siguranța (inofensivitatea) alimentelor – certitudine argumentată a faptului că, în condiții obișnuite de preparare și/sau utilizare, produsele alimentare nu sunt periculoase și nu prezintă riscuri pentru sănătatea generației actuale și a celei viitoare;
utilizare condiționată – întrebuințare a produselor alimentare neconforme legislației alimentare în alte scopuri decât consumul uman, în calitate de hrană pentru animale sau valorificare energetică prin transformarea în compost, biogaz sau prin incinerare.

CAPITOLUL II
      LEGISLAȚIA ALIMENTARĂ GENERALĂ
  
Prezentul capitol se referă la toate etapele producției, prelucrării și distribuției alimentelor, precum și a hranei pentru animale produse pentru animale sau utilizate ca hrănire pentru animalele de la care se obțin alimente.

Secțiunea 1
                        Principiile generale ale legislației alimentare
Articolul 3. Obiective generale
(1) Legislația alimentară urmărește unul sau mai multe dintre obiectivele generale de asigurare a unui nivel ridicat de protecție a vieții și sănătății umane și de protejare a intereselor consumatorilor, inclusiv practicile loiale în comerțul cu produse alimentare, ținând cont, acolo unde este cazul, de protejarea sănătății și bunăstării animalelor, a sănătății plantelor și a mediului.
(2) Legislația alimentară are ca scop introducerea pe piață și realizarea liberei circulații pe teritoriu Republicii Moldova a alimentelor și hranei pentru animale fabricate sau comercializate în conformitate cu principiile și cerințele generale din prezentul capitol.
(3) La elaborarea sau adaptarea legislației alimentară se iau în considerare normele și recomandările internaționale, inclusiv cele ale Comisiei Codex Alimentarius.

Articolul 4. Analiza riscului
(1)   Pentru realizarea obiectivului general al unui nivel ridicat al protecției vieții și sănătății umane, legislația alimentară se bazează pe analiza riscurilor, cu excepția cazurilor în care aceasta nu este corespunzătoare împrejurărilor sau naturii măsurii.
(2)   Evaluarea riscului se bazează pe dovezile științifice disponibile și este realizată în mod independent, obiectiv și transparent.
(3)   Gestiunea riscului ia în considerare rezultatele evaluării riscului și alți factori legitimi pentru problema în cauză și principiul precauției, atunci când condițiile stabilite la art. 5 alin. (1) sunt relevante pentru realizarea obiectivelor generale ale legislației alimentare, stabilite la art.3.
(4)   Comunicarea riscului îndeplinește obiectivele și respectă principiile generale prevăzute la art. 7.

Articolul 5.  Principiul precauţiei
(1) În împrejurări specifice în care, în urma unei evaluări a informaţiilor disponibile, este identificată posibilitatea unor efecte dăunătoare asupra sănătăţii, dar persistă incertitudinea ştiinţifică, vor fi adoptate măsuri provizorii de gestiune a riscurilor, necesare pentru asigurarea unui nivel înalt de protecţie a sănătăţii consumatorului, până la apariţia unor noi informaţii ştiinţifice pentru o evaluare mai cuprinzătoare a riscurilor.
(2) Măsurile adoptate în temeiul alin. (1) trebuie să fie proporţionale şi să nu limiteze comerţul mai mult decât este necesar pentru a atinge un nivel înalt de protecţie a sănătăţii, acordându-se atenţie fezabilităţii tehnice şi economice, precum şi altor factori consideraţi legitimi pentru problema respectivă. Măsurile se revizuiesc în funcţie de natura riscurilor identificate la adresa vieţii sau sănătăţii şi de tipul informaţiilor ştiinţifice necesare pentru clarificarea incertitudinii ştiinţifice şi pentru realizarea unei evaluări mai cuprinzătoare a riscurilor.
 
Articolul 6.  Protecţia intereselor consumatorului
(1) Legislația alimentară are drept obiectiv protejarea intereselor consumatorilor şi le oferă o bază care le permite să facă alegeri în cunoştinţă de cauză privind alimentele pe care le consumă; aceasta are drept scop prevenirea:
a) practicilor comerciale incorecte;
b) contrafacerii produselor alimentare;
c) oricăror alte practici care pot induce în eroare consumatorul
Articolul 7. Comunicarea riscurilor, obiective și principii generale
(1)Ținând seama de rolurile respective ale evaluatorilor riscurilor și ale responsabililor cu gestionarea riscurilor, comunicarea riscurilor vizează următoarele obiective:
(a) sporirea gradului de conștientizare și de înțelegere a chestiunilor specifice examinate pe parcursul întregului proces de analiză a riscurilor, inclusiv în cazul în care rezultatele evaluării științifice sunt divergente;
(b) asigurarea coerenței, a transparenței și a clarității în elaborarea recomandărilor și a deciziilor privind gestiunea riscurilor;
(c) oferirea unei baze solide, inclusiv, după caz, a unei baze științifice, pentru înțelegerea deciziilor de gestiune a riscurilor;
(d) îmbunătățirea eficacității și a eficienței generale a analizei riscurilor;
(e) promovarea înțelegerii de către public a analizei riscurilor, inclusiv a atribuțiilor și a responsabilităților evaluatorilor riscurilor și ale responsabililor cu gestionarea riscurilor, pentru a spori încrederea în rezultatele procesului;
(f) asigurarea implicării corespunzătoare a consumatorilor, a operatorilor din sectorul alimentar și din sectorul hranei pentru animale, a comunității academice și a altor părți interesate;
(g) asigurarea unor schimburi adecvate și transparente de informații cu părțile interesate în legătură cu riscurile asociate lanțului alimentar;
(h) asigurarea furnizării de informații consumatorilor despre strategiile de prevenire a riscurilor; și
(i) contribuirea la combaterea diseminării informațiilor false și a surselor acestora.
(2) Ținând seama de rolurile respective ale evaluatorilor riscurilor și ale responsabililor cu gestionarea riscurilor, comunicarea riscurilor, vizează următoarele principii:
(a) asigură schimbul interactiv și în timp util al tuturor informațiilor adecvate și exacte, cu toate părțile interesate, pe baza principiilor transparenței, deschiderii și capacității de reacție;
(b) furnizează informații transparente în fiecare etapă a procesului de analiză a riscurilor, de la formularea de cereri de avize științifice până la furnizarea evaluării riscurilor și adoptarea unor decizii de gestiune a riscurilor, inclusiv informații despre modul în care s-a ajuns la deciziile de gestiune a riscurilor și despre factorii care au fost luați în calcul;
(c) ia în considerare percepțiile tuturor părților interesate în legătură cu riscurile;
(d) facilitează înțelegerea și dialogul între toate părțile interesate; și
(e) este clară și accesibilă, inclusiv pentru cei care nu sunt direct implicați în acest proces sau care nu au pregătire științifică, respectând totodată în mod corespunzător dispozițiile legale aplicabile în legătură cu confidențialitatea și protecția datelor cu caracter personal.
Articolul 8. Planul general referitor la comunicarea riscurilor
(1)   Guvernul adoptă, prin intermediul unor acte de punere în aplicare, un plan general referitor la comunicarea riscurilor cu scopul de a îndeplini obiectivele , în conformitate cu principiile generale stabilite la art. 7.  Autoritatea competentă actualizează permanent planul general, ținând seama de progresele tehnice și științifice și de experiența dobândită. 
(2)   Planul general referitor la comunicarea riscurilor promovează un cadru de comunicare a riscurilor integrat care trebuie respectat atât de evaluatorii riscurilor, cât și de responsabilii cu gestionarea riscurilor, într-un mod coerent și sistematic, atât la nivel internațional, cât și la nivel național. Acesta:
(a) identifică principalii factori de care trebuie să se țină seama la stabilirea tipului și a nivelului activităților de comunicare a riscurilor necesare;
(b) identifică diferitele tipuri și niveluri de activități de comunicare a riscurilor și principalele instrumente și canale adecvate pentru a fi utilizate în scopuri de comunicare a riscurilor, ținând seama de nevoile grupurilor-țintă relevante;
(c) stabilește mecanismele adecvate de coordonare și cooperare pentru a consolida coerența comunicării riscurilor între evaluatorii riscurilor și responsabilii cu gestionarea riscurilor; și
(d) stabilește mecanismele adecvate pentru a asigura un dialog deschis între consumatori, operatorii din sectorul alimentar și din sectorul hranei pentru animale, comunitatea academică și alte părți interesate, precum și implicarea lor corespunzătoare.
Secțiunea a-2-a
Principiile transparenței

 Articolul 9. Consultarea și informarea publicului 
(1) Publicul este consultat în mod deschis și transparent, direct sau prin organismele reprezentative, în timpul pregătirii, evaluării și revizuirii legislației alimentare, cu excepția cazurilor în care urgența problemei respective nu permite aceasta.
(2) În cazurile în care există motive rezonabile să se suspecteze că anumite produse alimentare sau hrană pentru animale pot prezenta un risc pentru sănătatea umană sau pentru sănătatea animalelor, atunci, în funcție de natura, gravitatea și dimensiunile riscului respectiv, autoritatea competentă informează publicului cu privire la natura riscului pentru sănătate, identificând, în cea mai mare măsură, produsele alimentare sau hrana pentru animale ori tipul de produse alimentare sau de hrană pentru animale, riscul pe care acestea îl pot prezenta și măsurile care se iau sau sunt pe cale să se ia în vederea prevenirii, reducerii sau eliminării acelui risc.

Secțiunea a 3-a
Obligațiile generale în comerțul alimentar 

Articolul 10.  Produsele alimentare și hrana pentru animale importate în țară
(1) Produsele alimentare și hrana pentru animale importate în Republica Moldova în vederea introducerii pe piață trebuie să satisfacă cerințele relevante ale legislației alimentară sau condițiile recunoscute în țara importatoare ca fiind cel puțin echivalente cu acestea sau, în cazurile în care există un acord specific între țara de destinație și țara exportatoare.
(2)  La import, produsele alimentare și materialele destinate să vină în contact cu produsele alimentare sunt însoțite de acte ce confirmă siguranța acestora, emise de autoritatea competentă din țara de origine, și de acte ce confirmă calitatea acestora, eliberate de producător.
(3) La import, produsele alimentare și  materialele destinate să vină în contact cu produsele alimentare se supun controalelor oficiale la posturile de control la frontieră conform prevederilor capitolului IX din Legea nr. 82/2024 privind controalele oficiale în domeniul agroalimentar.
 (4) Se interzice importul de produse alimentare în cazul în care din termenul de valabilitate al acestora a rămas mai puțin de:
– 1/2 din termen, în cazul produselor cu termen de valabilitate de până la 90 de zile inclusiv;
– 60 de zile, în cazul produselor cu termen de valabilitate de la 90 de zile.
Articolul 11.   Produsele alimentare și hrana pentru animale exportate din țară
(1) Produsele alimentare sau hrana pentru animale exportate sau reexportate din țară în vederea introducerii pe piața unei alte țări trebuie sa satisfacă cerințele relevante ale legislației alimentare, în afara cazurilor în care autoritățile din țara importatoare cer altfel sau în conformitate cu legile, reglementările, standardele, codurile de practică și alte proceduri juridice și administrative în țara importatoare.
 (2) În alte circumstanțe, cu excepția cazurilor în care produsele alimentare sunt dăunătoare sănătății sau hrana pentru animale nu prezintă siguranță, produsele alimentare și hrana pentru animale pot fi exportate sau reexportate numai în cazul în care autoritățile competente din țara de destinație și-au exprimat, în mod expres, acordul, după ce au primit informații complete în legătură cu motivele pentru care și împrejurările în care produsele alimentare respective sau hrana pentru animale nu au putut fi introduse pe piață națională.
(3) În cazurile în care se aplică dispozițiile unui acord bilateral încheiat între Republica Moldova și o altă țară, produsele alimentare și hrana pentru animale exportate din Republica Moldova către altă țară trebuie să îndeplinească dispozițiile menționate.
(4) La solicitarea operatorului din domeniul alimentar, autoritatea competentă certifică siguranța produselor alimentare destinate exportului sau reexportului prin eliberarea certificatului de sănătate. Certificatul de sănătate se eliberează în urma rezultatelor încercărilor de laborator efectuate de laboratorul de referință sau de un laborator acreditat, prin care confirmă corespunderea produselor alimentare cu legislația alimentară din țara de export. La efectuarea încercărilor de laborator, prelevările de probe se efectuează de către autoritatea emitentă a certificatului. Modelul certificatului de sănătate este prezentat în anexa nr. 2.
(5) Certificatul de sănătate se întocmește, se eliberează, se suspendă, se retrage sau eliberarea acestuia se refuză prin intermediul Sistemului informațional automatizat de gestionare și eliberare a actelor permisive (SIA GEAP), conform art. 6 alin. (22) din Legea nr. 160/2011 privind reglementarea prin autorizare a activității de întreprinzător.
(6) Produsele alimentare,  materialele destinate să vină în contact cu produsele alimentare și hrana pentru animale destinate exportului, care nu corespund prevederilor legislației Republicii Moldova din domeniul alimentar, dar corespund cerințelor țării importatoare, pot rămâne în Republica Moldova pentru o perioadă de cel mult 90 de zile de la data producerii lor sau a intrării lor în țară. Aceste produse vor fi marcate clar ca fiind destinate exclusiv exportului, vor fi depozitate și păstrate separat de alte produse alimentare.
(7) În cazul în care produsele alimentare și  materialele destinate să vină în contact cu produsele alimentare destinate exportului nu corespund prevederilor legislației Republicii Moldova din domeniul alimentar și, într-o perioadă de 90 de zile de la data producerii lor, nu au fost exportate sau aduse în conformitate cu legislația alimentară, produsele și materialele respective sunt supuse expertizei și, în funcție de rezultatele ei, se utilizează condiționat sau se nimicesc de către operatorii din domeniul alimentar.
Articolul 12.   Standarde internaționale 
(1) Fără a aduce atingere drepturilor și obligațiilor lor, autoritatea competentă: 
(a) contribuie la dezvoltarea standardelor tehnice internaționale pentru produse alimentare și hrană pentru animale și a standardelor sanitare și fitosanitare;
(b) promovează coordonarea activității în domeniul standardelor alimentare și privind hrana pentru animale desfășurată de organizații internaționale guvernamentale și neguvernamentale;
(c)contribuie, la dezvoltarea acordurilor privind recunoașterea echivalenței măsurilor specifice privind produsele alimentare și hrana pentru animale;
(d) acordă o atenție deosebită necesităților speciale de dezvoltare, financiare și comerciale ale țărilor în curs de dezvoltare, astfel încât standardele internaționale să nu creeze obstacole inutile în calea exporturilor din țările în curs de dezvoltare;
(e) promovează coerența dintre standardele tehnice internaționale și legislația alimentară, asigurându-se, în același timp, că nivelul ridicat de protecție adoptat în țară nu este diminuat.

Secțiunea a 4-a 
Cerințe generale ale legislației alimentară

Articolul 13.  Cerințe privind siguranța produselor alimentare
(1)   Nu sunt introduse pe piață produsele alimentare care nu prezintă siguranță.
(2) Produsele alimentare care nu prezintă siguranță sunt atunci când se consideră că acestea:
a) sunt dăunătoare sănătății;
b) nu sunt corespunzătoare consumului uman.
(3)   Atunci când se determină dacă un produs alimentar prezintă sau nu siguranță, trebuie să se aibă în vedere:
a) condițiile de folosire a produsului alimentar de către consumator și în fiecare etapă de producție, prelucrare și distribuție;
b) informațiile furnizate consumatorului, inclusiv informațiile de pe etichetă sau alte informații general disponibile pentru consumator în privința evitării unor anumite efecte negative asupra sănătății ale unui anumit produs alimentar sau ale unei anumite categorii de produse alimentare;
c) corespunderea cu prevederile legislației generale și specifice din domeniul alimentar.
(4)   Atunci când se determine dacă un produs alimentar dăunează sănătății, trebuie să se aibă în vedere:
a) nu numai efectele probabile imediate și/sau pe termen scurt sau lung ale acelui produs alimentar asupra sănătății unei persoane care îl consumă, dar și asupra generațiilor următoare;
b) efectele toxice cumulative probabile;
c) sensibilitatea deosebită, din punct de vedere al sănătății, a unei categorii specifice de consumatori, atunci când produsul alimentar este destinat acelei categorii de consumatori.
(5)  Atunci când se determină dacă un produs alimentare nu este corespunzător consumului uman, trebuie să se aibă în vedere dacă produsul alimentare este inacceptabil pentru consumul uman potrivit utilizării căreia îi era destinat, din motive de contaminare, indiferent dacă aceasta se face printr-o substanță străină sau în alt mod sau prin putrefacție, deteriorare sau descompunere.
(6)   În cazurile în care un produs alimentar care nu prezintă siguranță face parte dintr-un transport, dintr-un lot sau dintr-o livrare de mărfuri alimentare din aceeași clasă sau având aceeași descriere, se presupune că toate produsele alimentare din respectivul transport, lot sau din respectiva livrare nu prezintă nici ele siguranță, în afara cazurilor în care, în urma unei evaluări detaliate, că nu s-a identificat nicio dovadă care să indice că restul transportului, lotului sau al livrării nu prezintă siguranță.
[bookmark: _Hlk223601979](7)   Produsele alimentare care sunt în conformitate cu prevederile speciale  ce reglementează siguranța produselor alimentare se consideră ca neprezentând riscuri pentru sănătatea umană referitor la aspectele vizate de aceste prevederi speciale.
(8)   Conformitatea unui produs alimentar cu dispozițiile speciale aplicabile acelui produs alimentar nu împiedică autoritățile competente să ia măsuri de impunere a restricțiilor privind introducerea sa pe piață sau să solicite retragerea sa de pe piață, în cazurile în care există motive să se suspecteze că, în ciuda acestei conformități, produsul alimentare respectiv prezintă riscuri din punct de vedere al siguranței produselor alimentare.
(9)   În cazul în care nu există cerințe ale legislației UE sau a standardelor internaționale speciale, se consideră că produsele alimentare nu prezintă riscuri atunci când se conformează prevederilor ale legislației alimentare naționale a Republicii Moldova pe al cărui teritoriu este comercializat alimentul respectiv.
Articolul 14. Cerințele de siguranță a produselor  alimentare în procesul de producție
(1) Produsele alimentare trebuie să satisfacă necesitățile fiziologice ale omului în substanțe nutritive și în energie, să fie inofensive, să nu conțină contaminanți, microorganisme și alte organisme ori substanțe biologice, reziduuri de pesticide din/de pe produsele alimentare și din/de pe hrana de origine vegetală și animală pentru animale, precum și aditivi alimentari, arome și enzime în cantități care să depășească valorile-limită stabilite în legislația alimentară, să nu prezinte în alt mod pericol pentru om, să fie produse și introduse pe piață în condiții de igienă conform prevederilor Legii nr. 296/2017 privind cerințele generale de igienă a produselor alimentare.
Termenul de valabilitate al produselor alimentare este stabilit de către producător în colaborare cu instituțiile de cercetare și doar după testări de laborator prealabile.
(2) Termenul de valabilitate al produselor se stabilește ținând cont de tipul de produs, de metoda de fabricare, de compoziția sa, de ambalajul utilizat și de condițiile de depozitare a produselor.
(3) La fabricarea produselor alimentare se va utiliza materie primă inofensivă, care corespunde legislației alimentare. La obținerea materiei prime alimentare se admite utilizarea de aditivi furajeri, de stimulatori de creștere a animalelor (inclusiv preparate hormonale), de preparate veterinare, pesticide, fertilizanți sau de alte produse pentru tratarea plantelor care corespund legislației alimentare.
(4) Aditivii alimentari, substanțele nutritive utilizate ca fortifianți, nutrimentele, precum și materialele destinate să vină în contact cu produsele alimentare sunt folosite la fabricarea produselor alimentare doar dacă au fost autorizate sanitar în conformitate cu Regulamentului sanitar privind aditivii alimentari, aprobat de Guvern.
(5) Producătorul este obligat să sisteze imediat producerea și distribuirea produselor alimentare și/sau a materialelor destinate să vină în contact cu produsele alimentare periculoase și/sau neconforme cu legislația alimentară, pe termenul necesar remedierii deficiențelor. Produsele alimentare și/sau  materialele destinate să vină în contact cu produsele alimentare periculoase și/sau neconforme cu legislația alimentară sunt supuse de către producător, în modul stabilit, expertizei și utilizării condiționate sau nimicirii.
(6) Laboratoarele de încercări ale produselor alimentare informează autoritatea competentă cu privire la fiecare caz de identificare a produselor alimentare neconforme legislației alimentară în urma încercărilor de laborator efectuate la solicitarea operatorilor din domeniul alimentar.
(7) Fiecare lot de produse alimentare autohtone introdus pe piață este însoțit de certificatul de calitate. Certificatul de calitate este emis pe suport de hârtie sau, la solicitare, în formă electronică.
(8) La introducerea pe piață a produselor alimentare de import, acestea sunt însoțite de documentul care atestă siguranța și calitatea, eliberat de producător/exportator și/sau de autoritatea competentă din domeniul alimentar din țara de origine/țara de export, în limba română și/sau în limba engleză.
(9) Condițiile de introducere pe piață a aditivilor alimentari, a aromelor și a enzimelor, condițiile de utilizare a aditivilor alimentari în produsele alimentare, inclusiv a aditivilor alimentari utilizați în enzimele și aromele alimentare și în alți aditivi, precum și normele privind etichetarea aditivilor alimentari, a enzimelor și a aromelor comercializate se stabilesc prin Regulamente sanitar privind aditivii alimentari, aprobat de Guvern.
(10) Alimentele noi sunt introduse pe piață doar dacă sunt înregistrate în Uniunea Europeană și notificate de autoritatea competentă în conformitate cu Regulamentul privind alimentele noi, aprobat de Guvern.
(11) Suplimentele alimentare, altele decât cele care conțin exclusiv vitamine și/sau minerale, sunt introduse pe piață doar dacă sunt înregistrate de Agenția Națională pentru Sănătate Publică conform procedurilor prevăzute de regulamentul sanitar aprobat de Guvern și au obținut certificatul de înregistrare în condițiile Legii nr. 160/2011 privind reglementarea prin autorizare a activității de întreprinzător.
(12) Produsele alimentare fortificate trebuie să conțină substanțe nutritive adăugate în limitele stabilite de Ministerul Sănătății și să fie inofensive pentru om. Fortificarea produselor alimentare cu nutrimente deficitare se aprobă de către Guvern, la propunerile Ministerului Sănătății care stabilește și cerințele față de aceste produse alimentare. Operatorii din domeniul alimentar sunt obligați să asigure conținutul reglementat de nutrimente în produsele alimentare fortificate la toate etapele lanțului alimentar. Produsele alimentare fortificate cu nutrimentele deficitare au prioritate la transport, depozitare și distribuire față de produsele alimentare nefortificate din aceeași categorie.
 (13) Lotul de produse alimentare livrat de distribuitor trebuie să fie însoțit de copia de pe certificatul de calitate și/sau de copia de pe documentul care atestă siguranța și calitatea acestuia, emise de producător.
(14) Periodicitatea sau frecvența rapoartelor de încercări de laborator se stabilește în baza planului de autocontrol, în funcție de:
a) gradul de perisabilitate a produsului alimentar;
b) numărul punctelor critice de control identificate în procesul tehnologic;
c) indicatorii de siguranță (microbiologici, contaminanți, reziduuri).
(15) Certificatul de calitate  pentru produsele autohtone conține cel puțin următoarele informații obligatorii:
a) numele/denumirea și adresa/sediul producătorului;
b) numele/denumirea și adresa/sediul operatorului din domeniul alimentar căruia i-a fost expediat produsul alimentar;
c) denumirea produsului alimentar;
d) cantitatea de produs alimentar livrat;
e) informații privind valabilitatea produselor alimentare;
f) condițiile speciale de păstrare;
g) lotul.
(16) Operatorii din domeniul alimentar țin evidența certificatelor de calitate eliberate în format electronic sau pe suport de hârtie până la finalizarea stocului/lotului de produs alimentar și până la asigurarea inofensivității acestora.
(17) În procesul de producție operatorii vor recepționa doar materii prime alimentare sigure pentru consum, însoțite de certificatele de calitate eliberate de producători sau certificatul sanitar veterinar.
(18) Recomandarea privind elaborarea și implementarea planului de autocontrol al operatorilor din domeniul alimentar este aprobată prin ordinul directorului general al autorității competente.

Articolul 15. Cerințe privind siguranța hranei pentru animale
(1)   Hrana pentru animale nu se introduce pe piață sau nu se oferă nici unui animal de la care se obțin produse alimentare dacă nu prezintă siguranță.
(2)   Se consideră că utilizarea hranei pentru animale nu prezintă siguranță în cazul în care:
 a) are un efect negativ asupra sănătății umane sau a sănătății animalelor;
 b) produsele alimentare obținute de la animale pentru producția de alimente devin un factor de risc pentru consumul uman.
(3)   În cazul în care o anumită hrană pentru animale care a fost identificată ca neconformă cu cerințele privind siguranța hranei pentru animale provine dintr-un transport, lot sau o livrare de hrană pentru animale din aceeași clasă sau cu aceeași descriere, se presupune că întreaga cantitate de hrană pentru animale din acel transport, lot sau din acea livrare este afectată, în afara cazului în care, în urma unei evaluări detaliate, nu există nici o dovadă că restul transportului, lotului sau al livrării nu sunt conforme cu cerința de siguranță a hranei pentru animale.
(4)   Hrana pentru animale, care este conformă cu cerințele de reglementare a siguranței hranei pentru animale, este considerată de calitate sigură. 
(5)   Conformitatea unei hrane pentru animale cu cerințele speciale aplicabile acelei hrane pentru animale nu împiedică autoritățile competente să ia măsuri adecvate de impunere a restricțiilor privind introducerea acesteia pe piață ori să solicite retragerea sa de pe piață în cazurile în care există motive să se considere că, în pofida acestei conformități, hrana pentru animale nu prezintă siguranță.
(6)   În cazul în care nu există cerințe ale legislației UE sau a standardelor internaționale speciale, se consideră că hrana pentru animale nu prezintă riscuri atunci când se conformează prevederilor ale legislației alimentare naționale a Republicii Moldova pe al cărui teritoriu este comercializat alimentul respectiv.
Articolul 16. Prezentare și responsabilități
(1)  Fără a aduce atingere cerințelor speciale din legislația alimentară, etichetarea, publicitatea și prezentarea produselor alimentare sau a hranei pentru animale, inclusiv forma, aspectul sau ambalajul lor, materialele de ambalare folosite, modul în care sunt aranjate și cadrul în care sunt expuse, precum și informațiile oferite în legătură cu acestea prin orice mijloc de informare nu trebuie să inducă în eroare consumatorii.
(2)  Operatorii din domeniul alimentar și operatorii cu activitate în domeniul hranei pentru animale iau măsuri, în toate etapele producerii, prelucrării și distribuției din unitatea aflată sub controlul lor, astfel încât produsele alimentare sau hrana pentru animale să satisfacă cerințele legislației alimentare care sunt relevante pentru activitățile lor și verifică îndeplinirea acestor cerințe.
(3) Autoritatea competentă aplică legislația alimentară și monitorizează și verifică dacă cerințele ale legislației alimentare sunt îndeplinite de către operatorii din sectorul alimentar și al hranei pentru animale în toate etapele de producție, prelucrare și distribuție.
(4) În acest scop, aceasta menține un sistem de controale oficiale și alte activități, în funcție de circumstanțe, inclusiv comunicarea publică privind siguranța alimentelor și a hranei pentru animale și riscurile aferente, supravegherea siguranței alimentelor și a hranei pentru animale și alte activități de monitorizare care acoperă toate etapele de producție, prelucrare și distribuție.
 (5) Autoritatea competentă aplică măsuri și sancțiuni eficiente, proporționale și disuasive aplicabile în cazul încălcării legislației privind alimentele și hrana pentru animale. 
Articolul 17.  Trasabilitatea
(1)   Trasabilitatea produselor alimentare, a hranei pentru animale, a animalelor de la care se obțin produse alimentare și a oricărei alte substanțe destinată sau prevăzută a fi încorporată într-un produs alimentar sau în hrana pentru animale se stabilește pentru toate etapele lanțului alimentar. 
(2)   Operatorii din domeniul alimentar și operatorii cu activitate în domeniul hranei pentru animale trebuie să poată identifica orice persoană de la care au fost aprovizionați cu un produs alimentar, o hrană pentru animale, un animal de la care se obțin produse alimentare sau orice substanță destinată sau prevăzută să fie încorporată într-un produs alimentar sau hrană pentru animale.
În acest scop, acești operatori dispun de sisteme și proceduri care permit ca aceste informații să fie puse la dispoziția autorităților competente, la cerere.
(3)   Operatorii din domeniul alimentar și operatorii cu activitate în domeniul hranei pentru animale dispun de sisteme și proceduri pentru identificarea celorlalte societăți către care au fost furnizate produsele lor. Aceste informații sunt puse la dispoziția autorităților competente, la cerere.
(4)   Produsele alimentare sau hrana pentru animale care sunt introduse pe piață sau este de așteptat să fie introduse pe piață în țară sunt etichetate sau identificate în mod corespunzător pentru facilitarea trasabilității lor, prin documentație sau informații adecvate, în conformitate cu cerințele relevante ale dispozițiilor mai speciale.
(5) Operatorii din domeniul alimentar se asigură că următoarele informații privind loturile de alimente de origine animală sunt puse la dispoziție operatorilor economici cărora le sunt furnizate alimentele și, la cerere, autorității competente:
a) o descriere precisă a produsului alimentar;
b) volumul sau cantitatea de produse alimentare;
c) numele sau denumirea și adresa operatorului din domeniul alimentar de la care s-a expediat produsul alimentar;
d) numele și adresa expeditorului (proprietarului), în cazul în care acesta este altul decât operatorul din domeniul alimentar de la care s-a expediat produsul alimentar;
e) numele și adresa operatorului din domeniul alimentar căruia i-a fost expediat produsul alimentar;
f) numele și adresa destinatarului (proprietarului), în cazul în care acesta este altul decât operatorul din domeniul alimentar căruia i-a fost expediat produsul alimentar;
g) o referință de identificare a lotului sau a transportului, după caz; și
h) data expedierii produsului alimentar.
(6) Informațiile menționate la alin. (5) sunt puse la dispoziție  față de alte informații cerute în temeiul dispozițiilor relevante ale legislației naționale cu privire la trasabilitatea alimentelor.
(7) Informațiile menționate la alin. (5) se actualizează zilnic și se păstrează cel puțin 14 zile de la data-limită de consum sau de la data durabilității minimale, sau de la ultima zi a termenului de valabilitate.
(8) Prevederile menționate la alin. (5) se aplică în cazul alimentelor definite ca produse neprelucrate și prelucrate la art. 2 alin. (1) din Legea nr. 296/2017 privind cerințele generale de igienă a produselor alimentare.
(9) Normele menționate la alin. (5) nu se aplică în cazul alimentelor care conțin atât produse de origine vegetală, cât și produse prelucrate de origine animală.
(10) La solicitarea autorității, operatorul din domeniul alimentar furnizează informațiile menționate la alin. (5) în termen de 5 zile, iar în cazul produselor alimentare care nu prezintă siguranță, informațiile solicitate se comunică în termen de 24 de ore.
(11) În cazul produselor alimentare care nu prezintă siguranță, informațiile solicitate se comunică în termen de 24 de ore.
Articolul 18. Responsabilități în domeniul produselor alimentare: operatorii din domeniul alimentar 
(1)   În cazul în care un operator din domeniul alimentar consideră sau are motive să creadă că un produs alimentar pe care l-a importat, produs, prelucrat, fabricat sau distribuit nu satisface cerințele privind siguranța produselor alimentare, el inițiază de îndată procedurile pentru retragerea produsului alimentar respectiv de pe piață în cazul în care produsul alimentar a ieșit de sub controlul imediat al respectivului operator inițial și informează despre aceasta autoritățile competente. În cazul în care produsul ar putea să fi ajuns la consumator, operatorul informează, în mod eficient și precis, consumatorii în legătură cu motivul retragerii acestuia și, dacă este necesar, retrag de la consumatori produsele care le-au fost deja furnizate, atunci când alte măsuri nu sunt suficiente pentru realizarea unui nivel ridicat de protecție a sănătății.
(2)   Un operator din domeniul alimentar responsabil pentru activități de vânzare cu amănuntul și distribuție care nu afectează ambalarea, etichetarea, siguranța sau integritatea produselor alimentare inițiază, în limitele activităților sale, proceduri de retragere de pe piață a produselor care nu satisfac cerințele de siguranță a produselor alimentare și participă la procesul de siguranță a produselor alimentare transmițând mai departe informațiile necesare pentru trasabilitatea unui produs alimentar, cooperând la acțiunile întreprinse de producători, prelucrători, fabricanți și/sau autoritățile competente.
(3)   Un operator din domeniul alimentar informează de îndată autoritatea competentă dacă el consideră sau are motive să creadă că un produs alimentar care este introdus pe piață poate fi dăunător pentru sănătatea umană. Operatorii economici informează autoritatea competentă în legătură cu acțiunile întreprinse pentru prevenirea riscurilor asupra consumatorului final și nu împiedică sau descurajează orice persoană să coopereze, în conformitate cu legislația internă și practica legală, cu autoritățile competente, în cazurile în care aceasta ar putea preveni, reduce sau elimina un risc rezultat dintr-un produs alimentar.
(4) Operatorii din domeniul alimentar vor întreprinde măsurile de rigoare pentru a elimina riscul de contaminare sau de deteriorare a alimentelor și de transformare a acestora în produse periculoase pentru consumatori.
(5) Întreprinderile din domeniul alimentar, identificate în calitate de furnizori de servicii în conformitate cu Legea nr. 48/2023 privind securitatea cibernetică, sunt responsabile de îndeplinirea obligațiilor privind asigurarea securității cibernetice prevăzute de legea respectivă.
(6) Producerea, transportul, depozitarea și introducerea pe piață a produselor alimentare și a materialelor destinate să vină în contact cu produsele alimentare se efectuează în spații și în condiții ce corespund cerințelor prezentei legi, iar operatorii din domeniul alimentar dețin autorizații sanitare veterinare de funcționare eliberate în conformitate cu art. 18 din Legea nr. 221/2007 privind activitatea sanitar-veterinară sau dețin certificate de înregistrare în domeniul siguranței alimentelor.
(7) La fabricarea de produse alimentare, operatorii din domeniul alimentar sunt obligați să respecte cerințele privind siguranța și calitatea acestor produse la toate etapele lanțului alimentar, de asemenea să elaboreze planurile de autocontrol al siguranței și al calității în procesul de producție.

Articolul 19. Responsabilități în domeniul hranei pentru animale: operatorii cu activitate în domeniul hranei pentru animale
(1)   În cazul în care un operator cu activitate în domeniul hranei pentru animale consideră sau are motive să creadă că o anumită hrană pentru animale pe care a importat-o, produs-o, prelucrat-o, fabricat-o sau distribuit-o nu satisface cerințele de siguranță privind hrana pentru animale, el inițiază de îndată procedurile pentru retragerea hranei pentru animale respective de pe piață și informează despre aceasta autoritățile competente. În aceste împrejurări sau, în cazul art. 15 alin. (3), în cazul în care, lotul sau transportul respectiv nu îndeplinesc cerințele privind siguranța hranei pentru animale, hrana pentru animale respectivă este distrusă, în afara cazurilor în care autoritatea competentă este altfel satisfăcută. Operatorul informează, în mod eficient și precis, utilizatorii hranei pentru animale în legătură cu motivul retragerii acesteia și, dacă este necesar, retrage de la ei produsele care le-au fost deja furnizate, atunci când alte măsuri nu sunt suficiente pentru realizarea unui nivel ridicat de protecție a sănătății.
(2)   Un operator cu activitate în domeniul hranei pentru animale responsabil de activități de vânzare cu amănuntul și distribuție care nu afectează ambalarea, etichetarea, siguranța sau integritatea hranei pentru animale inițiază, în limitele activităților sale, proceduri de retragere de pe piață a produselor care nu satisfac cerințele de siguranță a hranei pentru animale și participă la procesul de siguranță a produselor alimentare transmițând mai departe informațiile necesare pentru trasabilitatea hranei pentru animale, cooperând la acțiunile întreprinse de producători, prelucrători, fabricanți și/sau autoritățile competente.
(3)   Un operator cu activitate în domeniul hranei pentru animale notifică de îndată autoritățile competente în cazul în care consideră sau are motive să creadă că o anumită hrană pentru animale introdusă pe piață ar putea să fie neconformă cu cerințele privind siguranța hranei pentru animale. El informează autoritățile competente în legătură cu acțiunile întreprinse pentru prevenirea riscurilor rezultate din utilizarea hranei pentru animale și nu împiedică sau descurajează orice persoană să coopereze, în conformitate cu legislația internă și practica legală, cu autoritățile competente, în cazurile în care aceasta ar putea preveni, reduce sau elimina un risc rezultat dintr-o hrană pentru animale.
(4)   Operatorii cu activitate în domeniul hranei pentru animale colaborează cu autoritățile competente la acțiunile întreprinse pentru evitarea sau reducerea riscurilor prezentate de o hrană pentru animale pe care ei o furnizează ori au furnizat-o.
Articolul 20. Depozitarea, transportul și distribuirea
(1) Depozitarea, transportul și distribuirea produselor alimentare și a materialelor destinate să vină în contact cu produsele alimentare se vor efectua în condiții care să asigure inofensivitatea lor și menținerea proprietăților lor.
(2) Operatorii din domeniul alimentar implicați în depozitarea, transportul și distribuirea produselor alimentare sunt obligați să respecte prevederile legislației alimentară și să confirme respectarea acestora în documentele de însoțire.
(3) Transportul produselor alimentare se va efectua în mijloace de transport speciale, care să asigure condițiile de igienă și de temperatură prevăzute la art. 12 din Legea nr. 296/2017 privind cerințele generale de igienă a produselor alimentare, și va fi însoțit de autorizație sanitar-veterinară obținută în modul stabilit la art. 18 din Legea nr. 221/2007 privind activitatea sanitar-veterinară.
(4) În cazul în care, la depozitarea, transportul sau distribuirea produselor alimentare și a materialelor destinate să vină în contact cu produsele alimentare au fost comise încălcări ce au generat modificarea calității și pierderea inofensivității lor, acestea devenind periculoase, operatorii din domeniul alimentar care le dețin sunt obligați să sisteze livrarea și distribuirea acestor produse și materiale, să informeze destinatarii și consumatorii, să organizeze retragerea lor de la cumpărători și consumatori, să asigure expertiza lor și utilizarea lor condiționată sau nimicirea.
(5) Prepararea, comercializarea și distribuirea produselor alimentare nerecomandate preșcolarilor și elevilor în instituții de învățământ general și profesional tehnic, precum și în tabere de odihnă și întremare a sănătății copiilor și adolescenților, sunt reglementate de către Guvern.

Articolul 21. Retragerea de pe piață a produselor  alimentare  și a materialelor destinate să vină   în contact cu produsele alimentare periculoase și/sau neconforme legislației alimentară
(1) Produsele alimentare și materialele destinate să vină în contact cu produsele alimentare periculoase și/sau neconforme legislației alimentară sunt retrase de pe piață în termen de 15 zile lucrătoare. Operatorul din domeniul alimentar deținător al acestor produse și/sau materiale este obligat să le retragă de pe piață din proprie inițiativă sau în temeiul unei dispoziții scrise (prescripții) a autorității competente.
(2) Produsele alimentare și  materialele destinate să vină în contact cu produsele alimentare ce nu corespund legislației alimentară, dar care nu sunt falsificate și nu prezintă vreun pericol pentru sănătatea umană pot fi recondiționate înainte de a fi vândute sau distribuite. Operatorul din domeniul alimentar deținător al acestor produse și/sau materiale va asigura depozitarea lor în condiții ce ar exclude accesul la ele, de asemenea va asigura evidența lor strictă pentru toată perioada de recondiționare.
(3) Operatorii din domeniul alimentar responsabili de comerțul cu amănuntul sau de distribuirea produselor alimentare și a materialelor destinate să vină în contact cu produsele alimentare care nu corespund condițiilor de inofensivitate prevăzute de legislația alimentară, în limita activităților proprii, vor institui proceduri de retragere de pe piață a produselor și materialelor menționate, și vor transmite informațiile necesare pentru stabilirea trasabilității produselor retrase și vor coopera la realizarea măsurilor luate de către producători, importatori și/sau de către autoritatea competentă.
(4) Operatorii din domeniul alimentar deținători ai produselor alimentare și/sau materialelor destinate să vină în contact cu produsele alimentare periculoase și/sau neconforme legislației alimentară sunt obligați să actualizeze zilnic informația cu privire la produsele alimentare retrase din comerț și returnate la unitate și, la solicitare, să furnizeze informația autorității competente.
(5) Operatorii din domeniul alimentar trebuie să informeze imediat autoritatea competentă despre fiecare caz de suspiciune a introducerii pe piață a unor produse alimentare și/sau materiale destinate să vină în contact cu produsele alimentare ce prezintă pericol pentru sănătatea umană, precum și despre măsurile luate în vederea prevenirii, diminuării sau eliminării riscurilor.
(6) Dacă într-un lot de produse alimentare sau de materiale destinate să vină în contact cu produsele alimentare de aceeași categorie este depistat un produs sau un material periculos, se consideră că toate produsele sau materialele din acest lot sunt în aceeași măsură periculoase, cu excepția cazurilor în care, în urma unei expertize detaliate, se constată că restul lotului nu prezintă vreun pericol.
(7) Autoritatea competentă informează Ministerul Agriculturii și Industriei Alimentare despre fiecare caz de suspiciune a introducerii pe piață a unor produse alimentare neconforme, ce prezintă pericol pentru sănătatea umană, precum și măsurile luate de operatorul economic până a se face public informația. 
(8) În cazul în care operatorii din domeniul alimentar deținători de produse alimentare și de materiale destinate să vină în contact cu produsele alimentare periculoase și/sau neconforme legislației alimentare și nu au luat măsuri de retragere a acestor produse și materiale de pe piață, operatorii respectivi sunt pasibili de răspundere contravențională și penală.
 (9) Autoritatea competentă aprobă, prin ordinul directorului general, procedura și formularele necesare pentru supravegherea eficientă a procesului de retragere/rechemare a produselor neconforme legislației alimentară.

Articolul 22. Expertiza, utilizarea condiționată  sau nimicirea  produselor alimentare și a materialelor destinate să vină în contact cu produsele alimentare periculoase și/sau neconforme legislației alimentară, retrase de pe piață
(1) Produsele alimentare și materialele destinate să vină în contact cu produsele alimentare periculoase și/sau neconforme legislației alimentară retrase de pe piață sunt supuse expertizei corespunzătoare (sanitaro-epidemiologice, sanitar veterinare și investigațiilor de laborator) de către autoritatea competentă în conformitate cu competențele ce îi sunt atribuite, pentru a determina posibilitatea de utilizare condiționată sau de nimicire a acestora. În cazul în care produsele alimentare au fost fabricate în unități neautorizate sanitar veterinar sau neînregistrate în domeniul siguranței alimentelor ori în cazul în care operatorul din domeniul alimentar deținător al produselor alimentare și/sau al materialelor destinate să vină în contact cu produsele alimentare nu poate confirma proveniența acestora și în cazul în care produsele au semne vizibile de alterare și prezintă un pericol grav și imediat pentru viața și sănătatea umană, ele vor fi utilizate condiționat sau vor fi nimicite fără efectuarea expertizei. 
(2) Produsele alimentare și  materialele destinate să vină în contact cu produsele alimentare periculoase și/sau neconforme legislației alimentară se depozitează, pe durata efectuării expertizei, în condiții ce ar exclude accesul la ele. Produsele și materialele respective vor fi luate la evidență strictă. Responsabil de integritatea acestor produse și/sau materiale este operatorul din domeniul alimentar care le deține.
(3) În baza rezultatelor expertizei produselor alimentare și/sau a materialelor destinate să vină în contact cu produsele alimentare periculoase și/sau neconforme legislației alimentară, autoritatea competentă decide utilizarea condiționată sau nimicirea acestora. Operatorul din domeniul alimentar deținător al produselor și/sau materialelor respective alege modul și condițiile de utilizare condiționată sau de nimicire a acestora în conformitate cu legislația alimentară și le coordonează cu autoritatea competentă și supraveghere de stat care a emis decizia corespunzătoare. 
(4) Toate cheltuielile care rezultă din controalele oficiale efectuate în caz de neconformitate, inclusiv prelevarea probelor, investigațiile de laborator, expertiza, depozitarea, transportul, utilizarea condiționată sau nimicirea produselor alimentare și a materialelor destinate să vină în contact cu produsele alimentare periculoase și/sau neconforme legislației alimentară, sunt suportate de către operatorul din domeniul alimentar care le deține.
(5) Operatorul din domeniul alimentar deținător de produse alimentare și/sau materiale destinate să vină în contact cu produsele alimentare periculoase și/sau neconforme legislației alimentară va prezenta autorității competente care a emis decizia de utilizare condiționată sau de nimicire a acestora documentul sau copia documentului care confirmă utilizarea condiționată sau nimicirea produselor și/sau materialelor respective.


Capitolul III
COMPETENȚELE AUTORITĂȚILOR

Articolul 23. Competențele Agenției Naționale pentru Siguranța Alimentelor
 (1) Agenția Națională pentru Siguranța Alimentelor (în continuare -autoritatea competentă) este autoritatea publică centrală de supraveghere și control în domeniul alimentar ce are ca obiectiv general aplicarea politicii privind siguranța alimentelor, inclusiv a hranei pentru animale, la toate etapele lanțului alimentar, de la producerea primară, procesarea, depozitarea, transportul, comercializarea acestora până la importul și exportul acestora.
(2) Autoritatea competentă responsabilă de organizarea şi efectuarea controlul oficial în domeniul agroalimentar în condițiile Legii nr. 82/2024 privind controalele oficiale în domeniul agroalimentar și Legii nr. 131/2012 privind controlul de stat. 
(3)   Autoritatea competentă contribuie la realizarea unui nivel ridicat de protecție a vieții și sănătății umane și, în această privință, ține seama de sănătatea și bunăstarea animalelor, sănătatea plantelor și mediul înconjurător, în contextul funcționării pieței interne.
(4)   Autoritatea competentă colectează și analizează datele care permit caracterizarea și monitorizarea riscurilor cu impact direct sau indirect asupra siguranței produselor 
alimentare și a hranei pentru animale.
(5)   Autoritatea competentă cooperează cu alte autorități sau instituții naționale și internaționale pentru promovarea unei coerențe efective între funcțiile de evaluare a riscului, gestiunea riscului și comunicarea riscului. 
(6)  Atribuțiile principale de competență ale autorității competente în ceea ce privește siguranța alimentelor sunt:
a) autorizarea sanitară veterinară, înregistrarea sanitară veterinară și înregistrarea  în domeniul siguranței alimentelor a activității operatorilor din domeniul alimentar și din domeniul hranei pentru animale conform legislației alimentare;
b) supravegherea și controlul siguranței și calității pe întreg lanțul alimentar a produselor alimentare, inclusiv a produselor primare;
c) supravegherea și controlul producerii produselor alimentare, al igienei la întreprinderile din domeniul alimentar, inclusiv la unitățile alimentare din instituțiile medico sanitare publice, din instituțiile balneosanatoriale, din instituțiile de educație antepreșcolară, din instituțiile de învățământ preșcolar, primar, secundar, special, extrașcolar, din alternativele educaționale și din taberele pentru copii;
d) supravegherea și controlul etichetării produselor alimentare, inclusiv a alimentelor noi, a produselor alimentare pentru copii, cuprinzând formulele de început și formulele de continuare, a preparatelor pe bază de cereale, a produselor alimentare destinate unor scopuri medicale speciale și a înlocuitorilor unei diete totale pentru controlul greutății, în conformitate cu Legea nr. 279/2017 privind informarea consumatorului cu privire la produsele alimentare.
e) supravegherea și controlul pe întreg lanțul alimentar al suplimentelor alimentare, inclusiv producerea suplimentelor alimentare în unităţile cu activitate farmaceutică şi comercializate în farmacii;
f) supravegherea și controlul pe întreg lanțul alimentar al aditivilor alimentari, al  alimentelor noi, al produselor alimentare fortificate, al produselor alimentare tratate cu radiații ionizante;
g) supravegherea și controlul pe întreg lanțul alimentar al produselor alimentare pentru sugari și copiii mici și al produselor alimentare cu destinație nutrițională specială, inclusiv celor care se comercializează în farmacii;
h) supravegherea calității apei potabile utilizate de întreprinderile din domeniul alimentar la toate etapele lanțului alimentar, supravegherea pe piață a apei potabile și apelor minerale, inclusiv a apelor îmbuteliate;
i) asigurarea siguranței biologice, chimice și fizice a produselor alimentare;
j) identificarea, evaluarea, managementul și comunicarea riscurilor în domeniul inofensivității alimentelor și a hranei pentru animale;
k) supravegherea și controlul pe întreg lanț alimentar a hranei pentru animale și a furajelor medicamentoase,  igienei la întreprinderile producătoare de hrană pentru animale;
l) certificarea siguranței produselor alimentare și a hranei pentru animale destinate exportului/reexportului conform prevederilor art. 11;
m) supravegherea și controlul al organismelor modificate genetic destinate utilizării ca material semincer/săditor, ca produse alimentare sau furaje, al produselor alimentare sau al furajelor care conţin sau constau din organisme modificate genetic şi al produselor alimentare produse din organisme modificate genetic sau care conţin ingrediente produse din organisme modificate genetic, precum şi furaje produse din organisme modificate genetic;
n) supravegherea materialelor destinate să vină în contact cu produsele alimentare aflate în uz la toate etapele lanţului alimentar;
o)protecția intereselor consumatorilor privind comercializarea produselor alimentare și prestarea serviciilor în alimentația publică;
p)verificarea înregistrărilor din fișele medicale individuale ale angajaților întreprinderilor din domeniul alimentar și verificarea instruirii acestora în domeniul igienei.
 (7) Autoritatea competentă colectează, colaționează, analizează și rezumă date științifice și tehnice relevante în domeniile care țin de competența sa. Aceasta implică, în special, colectarea de date referitoare la:
(a) consumul de produse alimentare și expunerea indivizilor la riscurile legate de consumul de produse alimentare;
(b) incidența și prevalența riscului biologic;
(c) contaminanții din produse alimentare și din  hrana pentru animale;
(d) reziduuri.
(8) În sensul alin. (7), autoritatea conlucrează în strânsă cooperare cu toate organizațiile care operează în domeniul colectării datelor, inclusiv cele internaționale sau europene.
(9) Autoritatea competentă aprobă recomandări, proceduri de monitorizare privind colectarea, colaționarea și analizarea sistematică a informațiilor și datelor, în vederea evaluării și identificării noilor riscuri în domeniile care țin de competența sa.
(10) În cazul în care autoritatea are informații care o determină să presupună apariția unui risc grav, aceasta solicită informații instituțiilor de cercetare sau științifice naționale. Acestea transmit orice informație relevantă pe care o dețin.
(11) Autoritatea utilizează toate informațiile pe care le primește pe durata îndeplinirii misiunii sale în vederea identificării unui nou risc. 

(12) Pentru a permite îndeplinirea cu maximă eficiență a atribuțiilor de monitorizare a riscurilor pe care le prezintă produsele alimentare pentru nutriție și sănătate, Autoritatea primește orice mesaj transmis prin sistemul rapid de alertă. Ea analizează conținutul acestor mesaje pentru a furniza punctelor de contact și membrilor a rețelei RASFF orice informație solicitată în vederea analizării riscurilor.

Articolul 24.  Competențele  Ministerului Sănătății
Competențele Ministerului Sănătății privind supravegherea de stat a sănătății publice în domeniul siguranței produselor alimentare sunt:
a) identificarea, evaluarea, managementul și comunicarea riscurilor asupra stării de sănătate și de nutriție a populației;
b)prevenirea maladiilor provocate de produse alimentare prin realizarea intervențiilor de prevenire primară și secundară;
c) înregistrarea izbucnirilor de boli provocate de produse alimentare și cercetarea epidemiologică a acestor cazuri împreună cu Agenția Națională pentru Siguranța Alimentelor;
d) asigurarea instruirii în domeniul igienei și organizarea examenului medical al angajaților întreprinderilor care produc, prelucrează, procesează, depozitează, transportă și comercializează produse alimentare sau care prestează servicii de alimentație publică;
e) autorizarea sanitară a suplimentele alimentare care conțin exclusiv nutrimente (vitamine și/sau minerale), suplimentele alimentare, altele decât cele care conțin exclusiv vitamine și/sau minerale, a materialelor și a articolelor destinate să vină în contact cu produsele alimentare, autorizarea de stat a activităţilor, serviciilor şi produselor cu impact asupra sănătăţii populaţiei în limitele competenţe conform prevederile Legii nr. 10/2009 privind supravegherea de stat a sănătăţii publice.
f) supravegherea şi controlul materialelor destinate să vină în contact cu produsele alimentare fabricate, introduse pe piaţă, inclusiv cele importate. 
g) elaborarea reglementărilor în domeniul aditivilor alimentari, al suplimentelor alimentare, al alimentelor noi, al produselor alimentare fortificate, al produselor alimentare tratate cu radiații ionizante, al produselor alimentare cu adaos de vitamine și minerale, al formulelor de început și formulelor de continuare, al preparatelor pe bază de cereale și al produselor alimentare pentru copii, al produselor alimentare destinate unor scopuri medicale speciale, al înlocuitorilor unei diete totale pentru controlul greutății, al apelor minerale și potabile și surselor acestora, al materialelor destinate să vină în contact cu produsele alimentare, precum și al mențiunilor nutriționale și de sănătate înscrise pe produsele alimentare;
h) stabilirea parametrilor microbiologici și fizico - chimici, a limitelor maxime de reziduuri de pesticide și contaminanți din produsele alimentare;
CAPITOLUL IV
SISTEMUL RAPID DE ALERTĂ, GESTIONAREA CRIZELOR ȘI URGENȚE
Secțiunea 1
Sistemul rapid de alertă

Articolul 25. Sistemul rapid de alertă
(1) Sistemul rapid de alertă la nivel național (în continuare – Sistem rapid de alertă) este o rețea de comunicare pentru notificarea unor riscuri, directe sau indirecte, asupra sănătății umane derivând din produsele alimentare sau din hrana pentru animale.
(2) Autoritățile administrației publice centrale implicate în Sistemul rapid de alertă – Agenția Națională pentru Siguranța Alimentelor, Ministerul Sănătății, Ministerul Afacerilor Interne, Ministerul Agriculturii și Industriei Alimentare și Serviciul Vamal – desemnează fiecare câte un punct de contact care este membru al rețelei. În calitate de punct național de contact se desemnează Agenția Națională pentru Siguranța Alimentelor, care răspunde de administrarea rețelei.
 (3) În cazul în care un membru al rețelei deține o informație legată de existența unui risc grav, direct sau indirect, asupra sănătății umane care derivă din produse alimentare sau din hrana pentru animale, această informație este notificată imediat autorității competente prin Sistemul rapid de alertă. Autoritatea transmite imediat această informație tuturor membrilor rețelei și poate include în notificare orice date științifice sau tehnice de natură să faciliteze o acțiune adecvată de gestiune a riscurilor de către membrii rețelei.
(4) Prin Sistemul rapid de alertă, punctele de contact notifică imediat autoritatea competentă cu privire la:
a) orice măsură, necesitând o intervenție rapidă, pe care au întreprins-o pentru a restricționa introducerea pe piață sau a determina retragerea de pe piață ori returnarea produselor alimentare sau a hranei pentru animale în vederea protejării sănătății umane;
b) orice recomandare sau acord cu operatorii din lanțul alimentar, necesitând o intervenție rapidă, având drept scop, în mod voluntar sau obligatoriu, prevenirea, limitarea sau impunerea unor condiții specifice pentru introducerea pe piață ori eventuala folosire a produselor alimentare sau a hranei pentru animale din cauza unui risc major asupra sănătății umane;
c) orice respingere, legată de un risc direct sau indirect asupra sănătății umane, a unui transport, lot ori container de produse alimentare sau de hrană pentru animale de către organul de control la un post de control sanitar-veterinar ori fitosanitar de frontieră.
(5) Notificarea este însoțită de o explicare detaliată a motivelor acțiunii întreprinse de către organul de control. Aceasta este urmată de informații suplimentare, în special în cazul în care măsurile pe care se bazează notificarea sunt modificate sau retrase.
(6) Autoritatea transmite imediat notificarea și informațiile suplimentare primite conform alin. (1) și (3) tuturor membrilor Sistemului rapid de alertă. În cazul în care un transport, un lot sau un container este respins de către organul de control la un post de control sanitar-veterinar ori fitosanitar de frontieră, autoritatea transmite imediat o notificare tuturor posturilor de control de la frontieră, precum și țării de origine a transportului, lotului sau containerului respectiv.
(7) În cazul în care un produs alimentar sau o anumită hrană pentru animale expediată către statul importator este obiectul unei notificări prin Sistemul rapid de alertă, autoritatea competentă furnizează acestui stat informațiile corespunzătoare.
(8) Prin Sistemul rapid de alertă se identifică, într-un termen util, toxiinfecțiile alimentare, legătura dintre acestea și produsele alimentare sursă, urmărind trasabilitatea.
(9) Măsurile de punere în aplicare a Sistemului rapid de alertă vor fi aprobate de către Guvern.
Articolul 26. Norme de confidențialitate pentru sistemul rapid de alertă
(1) Informațiile de care dispun membrii rețelei, legate de riscul asupra sănătății umane prezentat de produse alimentare și de hrana pentru animale sunt, în general, disponibile pentru public, conform principiului informării prevăzut la art. 9.  Publicul are acces la informații privind identificarea produsului, natura riscului și măsurile luate.
(2) Membrii rețelei iau măsuri pentru a se asigura că angajaților lor li se cere să nu divulge informațiile obținute în sensul prezentei secțiuni, care, prin natura lor, necesită păstrarea secretului profesional în cazuri justificate în mod adecvat, cu excepția cazurilor în care informațiile trebuie făcute publice, dacă împrejurările cer acest lucru, pentru protejarea sănătății umane.

(3)   Protecția secretului comercial nu împiedică difuzarea către autoritățile competente a informațiilor relevante pentru eficientizarea activităților de supraveghere a pieței și de aplicare a legislației alimentare și al hranei pentru animale. Autoritățile care primesc informații care intră sub incidența secretului comercial asigură protecția acestora, în conformitate cu Legea nr. 384/2023 privind protecția secretelor comerciale.
Articolul 27. Măsuri de urgență privind produsele alimentare și hrana pentru animale care își au originea în Republica Moldova sau care sunt importate
(1) În cazurile în care produsele alimentare sau hrana pentru animale prezintă un risc major pentru sănătatea umană, sănătatea animală sau mediul înconjurător, autoritatea competentă, din oficiu sau la solicitarea unui alt membru al rețelei, adoptă imediat una sau mai multe dintre următoarele măsuri, în funcție de gravitatea situației:
1) în cazul produselor alimentare și al hranei pentru animale ce își au originea în Republica Moldova:
a) suspendarea introducerii pe piață a produsului alimentar respectiv sau a hranei pentru animale respective;
b) suspendarea utilizării produsului alimentar respectiv sau a hranei pentru animale respective;
c) stabilirea unor condiții speciale pentru produsul alimentar respectiv sau hrana pentru animale respectivă;
2) în cazul produselor alimentare și al hranei pentru animale importate:
a) suspendarea importului produsului alimentar respectiv sau al hranei pentru animale respective din statul de origine a produsului sau dintr-o regiune a acestuia și, după caz, din statul de tranzit;
b) stabilirea unor condiții speciale pentru produsul alimentar respectiv sau hrana pentru animale respectivă din statul de origine a produsului sau dintr-o regiune a acestuia.
(2) În cazuri de urgență, autoritatea competentă, poate lua, în mod provizoriu, măsurile menționate la alin. (1) după informarea și consultarea cu statele importatoare respective.
(3) În cel mult 10 zile lucrătoare din momentul întreprinderii măsurilor specificate la alin. (1), acestea sunt confirmate, modificate, revocate sau extinse, iar motivele pe care se întemeiază decizia sunt făcute publice pe pagina oficială web a autorității competente în termen de 24 de ore.
 Secțiunea a 2-a
    Gestionarea crizelor
Articolul 28. Planul general de gestionare a crizelor
(1)   Guvernul aprobă planul general pentru gestionarea crizelor în domeniul siguranței produselor alimentare și al hranei pentru animale (denumit în continuare „planul general”).
(2)   Planul general prevede tipurile de situații care implică riscuri directe sau indirecte pentru sănătatea umană, derivând din produse alimentare sau din hrană pentru animale, care nu pot fi prevenite, eliminate sau reduse la un nivel acceptabil prin dispozițiile existente sau nu pot fi gestionate, numai prin aplicarea art. 27.
(3) Planul general prevede, de asemenea, procedurile practice necesare pentru gestionarea unei crize, inclusiv principiile transparenței și strategia de comunicare.
Articolul 29. Celula de criză
(1)    În cazurile în care se identifică o situație care implică un risc major direct sau indirect pentru sănătatea umană derivând din produse alimentare sau din hrana pentru animale, iar riscul nu poate fi prevenit, eliminat sau redus prin procedurile existente sau nu poate fi gestionat, în mod corespunzător, numai prin aplicarea art. 27, autoritatea competentă transmite de îndată o notificare membrelor rețelei.
(2)   Autoritatea competentă instituie de îndată o celulă de criză la care participă și autoritățile publice centrale, de asemenea, dacă este necesar, asigură asistență științifică și tehnică.
Articolul 30.  Atribuțiile celulei de criză
(1)   Celula de criză răspunde de colectarea și evaluarea tuturor informațiilor relevante și de identificarea opțiunilor disponibile pentru prevenirea, eliminarea sau reducerea la un nivel acceptabil a riscului pentru sănătatea umană, cât mai rapid și mai eficient posibil.
(2)   Celula de criză poate solicita sprijinul oricărei persoane de drept public sau drept privat a cărei experiență o consideră necesară pentru gestionarea, în mod eficient, a crizei în domeniul siguranței produselor alimentare și a hranei pentru animale.
(3)   Celula de criză informează permanent publicul asupra riscurilor implicate și asupra măsurilor luate.

Capitolul V
RESPONSABILITĂȚI ȘI SOLUȚIONAREA
LITIGIILOR

Articolul 31. Răspunderea pentru încălcarea
                       prevederilor prezentei legi
(1) Încălcarea prevederilor prezentei legi atrage după sine răspunderea contravențională, civilă sau penală.
(2) Exercitarea necorespunzătoare a funcțiilor de către persoanele cu funcții de răspundere din organele de control și supraveghere de stat, precum și tăinuirea de către aceste persoane a unor fapte ce pun în pericol viața și sănătatea umană atrag răspunderea acestora.
Articolul 32. Soluționarea litigiilor
(1) Litigiile apărute între operatorii din domeniul alimentar/operatorii din domeniul hranei pentru animale și organele de control și supraveghere de stat ca urmare a activităților de control și de supraveghere se soluționează conform procedurii prevăzute de Legea nr. 131/2012 privind controlul de stat. Alte litigii decât cele apărute ca urmare a activităților de control și supraveghere se soluționează în conformitate cu prevederile Codului administrativ.

Capitolul VI
DISPOZIȚII FINALE

Articolul 33. Intrarea în vigoare a prezentei legi
(1) Prezenta lege intră în vigoare la data intrării în vigoare a Legii nr. 82/2024 privind controalele oficiale în domeniul agroalimentar și se abrogă la data aderării la Uniunea Europeană.
 (2) La data intrării în vigoare a prezentei legi, se abrogă Legea nr. 306/2018 privind siguranța alimentelor (Monitorul Oficial al Republicii Moldova, 2019, nr. 59–65, art. 120).

